

Oslo, 4. mai 2015

**Til Klima- og miljødepartementet:**

Innspill til norske forhandlingsposisjoner under konvensjonens møte SB42 og ADP2-9 i Bonn i juni 2015.

ForUM, som representerer 50 norske sivilsamfunnsorganisasjoner, presenterer med dette innspill til hva vi mener burde være blant de sentrale elementer i de norske posisjoner og forhandlingsstrategier i Bonn i juni.

Sammendrag: ForUMs viktigste utfordringer:

* Norge bør arbeide for et langsiktig mål for utslippsreduksjoner i tråd med togradersmålet, som også inkluderer full stans i avskoging på verdensbasis.
* Norge må ta initiativet til en bred debatt omkring begrepet «net zero», hva det betyr og hvilke implikasjoner det eventuelt vil ha for det fremtidige globale klimaregimet.
* Norge må vise vilje til å sette i verk nye tiltak og intensivere utslippsreduksjonene før 2020, sette sektorvise mål for utslippsreduksjoner, og oppfordre andre til å gjøre det samme.
* Det må sikres en oppskalert klimafinansiering i perioden etter 2020, hvor hvert land tar sin rimelige del av totalen.
* ForUM ønsker at Norge bidrar med 1% av BNI til klimatiltak i utviklingsland fra 2020, i tillegg til tradisjonell ODA.

## Kortsiktige og langsiktige mål

En ambisiøs, rettferdig og robust ny klimaavtale i 2015 må være hovedprioriteten for Norges innsats i forhandlingene i UNFCCC i år. Selv om det er mange detaljer i den langsiktige klimapolitikken som ikke kan fastsettes nå, trenger vi mål og handling på *kort sikt* for å komme i gang med handling, og tydelige *langsiktige* mål slik at vi er enige om hvor vi er på vei, og hva som må til for å komme oss dit. Gjennom en stor innsats gjennom året, kan COP21 lykkes i å fastsette et sett med ambisiøse langsiktige mål som står i forhold til IPCCs konklusjoner. Norge kan spille en viktig rolle i forhandlingene, både som tilrettelegger og brobygger, og gjennom å selv signalisere ambisjoner om å påta seg forpliktelser om klimafinansiering så vel som klimatiltak her hjemme, som gjenspeiler en rettferdig byrdefordeling.

Forum, sammen med hundrevis av andre observatørorganisasjoner fra hele verden, ber FN vedta et langsiktig mål om dekarbonisering seinest innen 2050, som betyr fullstendig utfasing av fossile brennstoff og innfasing av 100% fornybar energi. Dette er et forståelig mål som beslutningstakere og folk flest kan forholde seg til og forstå poenget med. Fornybar energi blir stadig mer kostnadseffektivt og teknologisk moden og må bidra til, fattigdomsreduksjon, klimatilpasning, bedre helse og utvikling. Det må dessuten settes i gang diskusjoner om safeguards for karbonfangst, og restriksjoner for bruk av biomasse-CCS. Hvordan skog og landbruk behandles i det nye klimaregimet er også et viktig tema, og Norge bør gå for et langsiktig mål om full stans i avskoging på verdensbasis, med minimum en halvering innen 2020. For landbrukssektoren må de nødvendige finansielle og teknologiske virkemidlene på plass for redusere sektorens fotavtrykk. Klare prinsipper for en helhetlig, bærekraftig arealforvalting må defineres for klimatiltak i skog- og landbruksektoren. Dette innebærer at tiltak må bidra til å bevare naturmangfold og økosystemtjenester, være rettighetsbaserte og bidra til matsikkerhet og retten til mat. Norge må ta initiativet til en bred debatt omkring begrepet «net zero», hva det betyr og hvilke implikasjoner det vil ha for det fremtidige globale klimaregimet.   
Skal vi ha en sjanse til å unngå oppvarming på over 1,5/2°C må minst 3/4 av alle kjente fossilressurser bli liggende ubrente der de er. Norge, som er politisk forpliktet til togradersmålet og som støtter juridisk bindende FN-mål, har også flere ganger uttrykt støtte til et globalt langsiktig mål, og høstet ros for dette. Forum mener Norge er politisk bundet til å framforhandle et konkret, felles langsiktig mål.

Det blir bare tydeligere at det man kan enes om i Paris og som kan implementeres *etter 2020*, avhenger av hva man får til, og hva historisk ansvarlige rike land viser vilje til, *før 2020.* India og andre land har bedt om at Workstream 1 og Workstream 2 behandles likeverdig, for å unngå at byrden flyttes fra fattig til rik all den tid perioden etter 2020 skal innebære innsats fra alle land. Forum støtter Indias innspill. Det er helt avgjørende at rike land, med sitt tunge historiske ansvar, viser vilje til raske å styrke sine klimatiltak. Imidlertid er det slik at utviklingsland og overgangsøkonomier krever større fokus på perioden før 2020 generelt, og spesielt på nødvendigheten av å heve nivået og farten på igangsetting av tiltak, (såkalt «accelerated implementation»), samtidig som kun den tekniske vurderingsprosessen (TEP) virker som å være i-landenes fremste fokus i WS2.

Forum mener begge deler er viktig, men at bedre og raskere gjennomføring av eksisterende forpliktelser må til både for å bygge tillit, og for å kutte utslipp så raskt og snart som mulig. Norge må anerkjenne at suksess i WS2 er avgjørende for Paris-avtalen. Norge må vise vilje til å heve nivået og farten på iverksetting av tiltak før 2020. I Genève slo mange land fast at WS2 var modent for å gå fra identifisering til implementering av pilottiltak. Ved å gjøre dette kan WS2 bidra til at COP21 blir en suksess.

Forum mener dessuten at Norge bør annonsere nasjonale, sektorvise mål for utslippskutt for både perioden før 2020 og perioden etter 2020, samt oppfordre andre til å gjøre det samme. Selv om Norge knytter seg til EUs klimamål skal utslippskutt nasjonalt prioriteres. Ifølge Stortingsmeldingen ”Ny utslippsforpliktelse for 2030 – en felles løsning med EU” er styrking av Norges rolle som leverandør av fornybar energi og løsninger for energieffektivisering et prioritert innsatsområde i klimapolitikken.

Det er viktig å ha tydelige mål for klimatilpasning både i Norge og internasjonalt.

Norge kan gjøre en viktig innsats for et vedtak om en god ordning for regelmessige gjennomganger av hvor vi står i forhold til å nå 1,5/2-gradersmålet. Dette må lede til konkrete mekanismer som gir land insentiver til å skjerpe sine mål. (Såkalt “ratcheting up").

**Klimafinansiering:**

Finansiering er nøkkelen til å oppnå en relativt ambisiøs avtale i Paris. Få land har levert det de har lovet, og det som er lovet er ikke tilstrekkelig. For at utviklingsland skal være villige til å forplikte seg til lavkarbon-utviklingsmodeller, må de kunne ha tillit til at de vil oppnå tilstrekkelig og langsiktig finansiering, både til utslippsreduserende tiltak og til tilpasning. For at utviklingsland skal oppleve at prinsippene fra 1992 om felles men differensiert ansvar (CBDR), samt konkrete lovnader om finansiering, blir tilstrekkelig respektert og etterfulgt, må gode vedtak om langsiktig klimafinansiering på plass i Paris.

Annex 1-landene aksepterte i 2009 i vag formulering en forpliktelse på 100 milliarder USD i klimafinansiering i 2020, og ingenting tyder på at behovet for finansiering vil bli mindre i perioden 2020-2030. Det er derfor nødvendig at industrilandene, (og mellominntektsland som er villige til å bidra) tydelig anerkjenner behovet for oppskalert klimafinansiering i perioden etter 2020, og at hvert land tar sin rimelige del av totalen. Det er også behov for et tydeligere skille mellom finansiering av utslippsreduksjoner og tilpasning, samt mellom offentlige midler (det være seg gjennom bilaterale eller multilaterale kanaler) og kommersielle investeringer. I en slik situasjon er det spesielt viktig at tilpasning blir gitt høy prioritet når offentlige midler allokeres. Transparente systemer for rapportering av klimafinansiering må på plass. Kommersielle investeringer bør ikke telles med som en del av et lands bidrag til internasjonale mål for klimafinansiering.

Norge kan konkretisere disse hensyn gjennom å love økende klimafinansiering i årene som kommer, i retning av 1% av BNI til klimatiltak i utviklingsland fra 2020, i tillegg til tradisjonell ODA. En viktig del av klimafinansieringen bør skje gjennom å opprettholde REDD+ programmene og tiltak for å fremme fornybar energi og energieffektivisering, samtidig som støtte til klimatilpasning økes. Det grønne klimafondet (GCF) og kanskje spesielt Tilpasningsfondet (AF) må være viktige kanaler.

Forum mener et viktig prinsipp om klimafinansiering er at klimatiltak finansiert i utviklingsland skal være en del av måloppnåelsen for dette utviklingslandet.   
Tiltak i landsektoren som finansieres internasjonalt må følge styrkede sikringsmekanismer som ivaretar prinsippene for helhetlig, bærekraftig arealforvaltning – blant annet når det gjelder naturmangfold, menneskerettigheter og matsikkerhet.

Godkjent av styret i Utviklingsfondet 30.4.2015